મહિનો પૂરો થયો. આખરે એ દિવસ આવીજ ગયો. રાકેશનું બદલાયેલું સ્વરૂપ જોઇ નિશા, એની માતા તેમજ ગીની બધા આશ્ચર્ય પામી ગયા. ઘણા વખત પછી પોતાના પુત્રને એના મૂળ સ્વરૂપે જોતાં માની આંખો ભરાઈ આવી. રાકેશે એક પછી એક બધાને વળગીને બધાની માફી માંગી. નિશાનો ખાસ આભાર માન્યો અને પ્રભાતનો આભાર માનવા એની નજર પ્રભાતને શોધી રહી. પ્રભાત સંતાઈને આ મિલન જોયા કરતો હતો. એ નહોતો જાણતો કે પોતે રાકેશની સારવાર કરાવી છે એ વાત ઘરમાં બધાં જાણે છે. રાકેશે પ્રભાતને બૂમ પાડી. પ્રભાત ઘરમાં આવ્યો. તેને જોતાંજ નિશા એને મારવા દોડી. પહેલાં તો બધાંને કંઈ સમજ નહી પડી પણ જ્યારે નિશાએ પ્રભાતને કહ્યું કે આ વાત એણે પોતાનાથી શું કામ છુપાવી ત્યારે બધાં મલકી રહ્યાં. પ્રભાતે કહ્યું કે પોતે તો તેને સરપ્રાઈઝ આપવા માગતો હતો પણ સરપ્રાઈઝનું સૂરસૂરિયું થઈ ગયું. પ્રભાતે પોતાને માટે કરેલા મેડમના સંબોધનથી નિશા શરમાઈ ગઈ અને ઘરમાં હાસ્યનું મોજું ફરી વળ્યું.